जदूं कबीलें बनी गे तीं मानु आस्तै किश सुखाल जरूर होई गेई। कबीले दे सारे लोक किट्‌ठे कम्म करियै इकले दी निस्बत मती खराक जमा करी लैन्दे हे। तुई पता गै जे अस सांझे तौरै पर किट्‌ठे कम्म करियैं कई ऐसिआं गल्लां करी सकनेआं जढ़ियां इक्कले अस नईं करी सकदे। इक जां दो मानु जिस भारै गी नईं चुक्की सकदे उसी मते आदमी रलियै असानी कन्नै चुक्की सकदे न। उनें दिनें इक होर गल्ला च बी बड़ी उन्नति होई जढ़ी मैं तुगी पहलैं दस्सी बैठां। ओ गल्ल ही खेती-बाड़ी। तुगी ए जानियै खबरै चबात लग्गै जे मकोड़िएं च बी खेती-बाड़ी दी भावना होन्दी ऐ। मेरा आखने दा ए मतलब नईं जे मकोड़ियां खेतर बाहियै बी लांदियां न, जां हल चलांदियां न ते फी फसलां कपदियां न। मकोड़ियां जे किश करदियां न ओ इयाँ ऐ :- जे कर उनें गी नेआ घा लब्भै जिस दे बी ओ खन्दिआं होन, तां ओ जढ़ें कोला घा गी बड़ी साम्भा कन्नै बक्खरा करी ओड़दियां न। इयां जढ़ै गी बधने दा मौका मिली जंदा ऐ।